Na temelju članka 11. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), te članka 6., 7. i 25. Statuta Općine Bukovlje („Službeni vjesnik Brodsko-posavske županije“ broj 3/18, 4/20 i 10/21), Općinsko vijeće Općine Bukovlje na svojoj 10. sjednici održanoj dana 12. listopada 2026. godine, donosi


ODLUKU
o javnim priznanjima Općine Bukovlje

I. OPĆE ODREDBE

Članak 1.
Ovom se Odlukom uređuju vrste javnih priznanja Općine Bukovlje (u daljnjem tekstu: javna priznanja), uvjeti za njihovu dodjelu, postupak predlaganja i odlučivanja, način uručenja, njihov oblik i izgled, opoziv te vođenje evidencije o dodijeljenim javnim priznanjima.
Članak 2.
Javna priznanja Općine Bukovlje dodijeljuju se domaćim i stranim fizičkim i pravnim osobama za osobite zasluge, iznimna ostvarenja i rezultate te osobit doprinos razvoju, ugledu i promicanju Općine Bukovlje (u daljnjem tekstu: Općina) i dobrobiti njezinih stanovnika.
Javno priznanje fizičkoj osobi može se dodijeliti i posmrtno.
Članak 3.
Javna priznanja dodijeljuju se fizičkim i pravnim osobama iz prethodnog članka ove Odluke za izuzetna ostvarenja iz područja:
- gospodarstva
- poljoprivrede
- turizma
- obrazovanja
- zdravstva
- socijalne skrbi
- kulture
- umjetnosti
- prostornog uređenja i zaštite okoliša
- vatrogastva i zaštite i spašavanja
- sporta
- humanitarnog rada
- drugih javnih idruštvenih djelatnosti
Članak 4.
Izrazi koji se upotrebljavaju u ovoj odluci, a imaju rodno značenje, odnose se jednako na muški i ženski rod.

Članak 5.
Javna priznanja Općine su:
1. Priznanje počasnog građanina Općine Bukovlje
2. Nagrada za životno djelo Općine Bukovlje
3. Nagrada Općine Bukovlje
4. Plaketa Općine Bukovlje
5. Zahvalnica Općine Bukovlje

Članak 6.
Ista fizička ili pravna osoba može u jednoj kalendarskoj godini primiti samo jedno javno priznanje.
Članovima Općinskog vijeća i općinskom načelniku javno priznanje ne može se dodijeliti za vrijeme trajanja njihva mandata.
Predlagatelj ne može predložiti samog sebe niti pravnu osobu čiji je ovlašteni zastupnik ili vlasnik/suvlasnik.

II. VRSTE, UVJETI I KRITERIJI ZA DODJELU JAVNIH PRIZNANJA

Priznanje počasnog građanina Općine Bukovlje
Članak 7.
Počasnim građaninom Općine Bukovlje može se proglasiti domaći ili strani državljanin koji je svojim radom, djelovanjem ili osobitim zaslugama trajno i iznimno pridonio razvoju, položaju i ugledu i promicanju Općine u Republici Hrvatskoj ili inozemstvu.
Počasnom građaninu dodijeljuje se nagrada u obliku Zlatne plakete Općine Bukovlje.
Proglašenjem počasnim građaninom ne stječu se posebna prava ni obveze.
Počasnom građaninu ne dodijeljuju se druga javna priznanja Općine Bukovlje.

Nagrada za životno djelo Općine Bukovlje.
Članak 8.
Nagrada za životno djelo Općine Bukovlje dodijeljuje se fizičkoj osobi radi odavanja priznanja za cjelokupni životni rad kojim je ostvarila iznimne rezultate ili djela i ostavila izuzetan i osobito vrijedan doprinos razvoju, ugledu i promicanju Općine ili dobrobiti njezinih stanovnika iz područja navedenih u članku 3. ove Odluke.
Nagrada za životno djelo Općine Bukovlje dodijeljuje se u obliku Zlatne plakete Općine Bukovlje.
Nagrada za životno djelo Općine Bukovlje može se dodijeliti jednoj osobi godišnje, ukoliko joj do sada nije bila dodjeljena.


Nagrada Općine Bukovlje
Članak 9.
Nagrada Općine Bukovlje dodijeljuje se fizičkim i pravnim osobama za osobito vrijedna postignuća i rezultate ostvarene u prethodnoj kalendarskoj godini iz područja navedenih u članku 3. ove Odluke ili u drugom području od interesa za Općinu.
Nagrada Općine Bukovlje dodijeljuje se u oblku Zlatne plakete Općine Bukovlje.
U jednoj godini može se dodijeliti najviše tri Nagrade Općine Bukovlje. 

Plaketa Općine Bukovlje
Članak 10.
Plaketa Općine Bukovlje dodijeljuje se fizičkim i pravnim osobama za dugogodišnji uspješan rad, zapažene rezultate ili osobit doprinos razvoju i promicanju Općine.
Plaketa se može dodijeliti i povodom značajne obljetnice pravne osobe, ustanove, udruge ili druge organizacije.
U jednoj godini može se dodijeliti najviše pet Plaketa Općine Bukovlje. 
Zahvalnica Općine Bukovlje
Članak 11.
Zahvalnica Općine Bukovlje dodijeljuje se fizičkoj ili pravnoj osobi za postignuti jednokratni uspjeh, doprinos razvoju i ugledu Općine, zbog dane donacije, za uspješnu suradnju i druge osobite zasluge i slične aktivnosti.
III. POSTUPAK PREDLAGANJA I DODJELE
Članak 12.
Zahvalnica Općine Bukovlje dodijeljuje se odlukom općinskog načelnika Općine Bukovlje.
Odluku o dodjeli Zahvalnice općinski načelnik donosi na vlastitu inicijativu ili na temelju prijedloga fizičkih ili pravnih osoba.
Prijedlog za dodjelu Zahvalnice mora sadržavati podatke o predloženoj fizičkoj ili pravnoj osobi, obrazloženje razloga za dodjelu te, prema potrebi, odgovarajuću dokumentaciju kojom se obrazlaže prijedlog.
Zahvalnica se može dodijeliti tijekom cijele kalendarske godine, a broj Zahvalnica koje se mogu dodijeliti u jednoj kalendarskoj godini nije ograničen.
Odluka o dodjeli Zahvalnice donosi se u pisanom obliku.
Članak 13.
Postupak za dodjelu javnih priznanja Općine Bukovlje iz članka 5., stavka 1., točke 1.-4. ove Odluke, pokreće se podnošenjem prijedloga.
Prijedlozi se podnose najkasnije do 31. siječnja tekuće godine za rezultate, postignuća i doprinos ostvaren u prethodnoj kalendarskoj godini osim kod priznanja koja se dodjeljuju za dugogodišnji ili cjelokupni rad.
Obrazac prijedloga dostupan je na službenoj mrežnoj stranici Općine.
Prijedlozi se podnose Jedinstvenom upravnom odjelu Općine Bukovlje na propisanom obrascu, osobno ili poštom na adresu Općina Bukovlje, Josipa Kozarca 20, 35209 Bukovlje.

Članak 14.
Prijedlog za dodjelu javnih priznanja Općine Bukovlje mogu podnijeti:
a) za Priznanje počasnog građanina Općine Bukovlje:
    – općinski načelnik
    – članovi Općinskog vijeća
b) za Nagradu za životno djelo Općine Bukovlje, Nagradu Općine Bukovlje i Plaketu  
    Općine Bukovlje:
    – općinski načelnik
    – članovi Općinskog vijeća
    – građani
    – trgovačka društva i obrtnici
    – ustanove
    – udruge
    – vjerske zajednice
    – druge pravne osobe i organizacije.
Članak 15.
Prijedlog za dodjelu javnih priznanja Općine Bukovlje podnosi se u pisanom obliku na propisanom obrascu Jedinstvenom upravnom odjelu Općine Bukovlje osobno ili poštom na adresu Općine Bukovlje, Josipa Kozarca 20, 35209 Bukovlje, a mora sadržavati:

1. naziv javnog priznanja za koje se kandidat predlaže
2. ime i prezime, odnosno puni naziv kandidata,
3. adresu prebivališta, odnosno sjedišta kandidata,
4. životopis, odnosno osnovne podatke o kandidatu,
5. detaljno obrazloženje prijedloga s opisom zasluga, rezultata i doprinosa,
6. ime i prezime, odnosno naziv, adresu ili sjedište, te podatke za kontakt predlagatelja
7. potpis predlagatelja, odnosno ovlaštene osobe predlagatelja

Kada se predlaže posmrtna dodjela javnog priznanja u prijedlogu se, ako su poznati, navode i podaci za kontakt člana obitelji kandidata.
Članak 16.
Jedinstveni upravni odjel Općine Bukovlje evidentira zaprimljene prijedloge te provjerava jesu li podneseni u roku i jesu li potpuni i uredni, odnosno sadrže li podatke i dokumentaciju propisane ovom Odlukom.
Ako utvrdi da je prijedlog nepotpun ili neuredan, Jedinstveni upravni odjel Općina Bukovlje će pozvati predlagatelja da ga dopuni ili ispravi u roku od osam dana od dana dostave poziva.
Prijedlozi koji nisu podneseni u roku ili koji nakon isteka roka iz stavka 2. ovoga članka nisu dopunjeni odnosno ispravljeni, neće se uzeti u razmatranje.
Jedinstveni upravni odjel Općine Bukovlje ne ocjenjuje osnovanost prijedloga niti utvrđuje redoslijed ili rang kandidata.
Članak 17.
Nakon provedene provjere, Jedinstveni upravni odjel Općine Bukovlje sastavlja popis pravodobnih, potpunih i urednih prijedloga te ga dostavlja predsjedniku Općinskog vijeća radi uvrštenja prijedloga u dnevni red sjednice Općinskog vijeća.
Jedinstveni upravni odjel Općine Bukovlje uz popis iz stavka 1. ovoga članka može dostaviti i stručnu bilješku o ispunjavanju formalnih uvjeta za dodjelu javnog priznanja, pri čemu ne utvrđuje redoslijed niti rang kandidata.
Članak 18.
Općinsko vijeće razmatra prijedloge za dodjelu javnih priznanja koji su, u skladu s ovom Odlukom, pravodobni, potpuni i uredni.
Prije donošenja odluke o dodjeli javnog priznanja Općinsko vijeće može od predlagatelja, predloženog kandidata ili drugih osoba zatražiti dodatne podatke, pojašnjenja ili dokumentaciju potrebnu za odlučivanje.
Ako nijedan predloženi kandidat ne ispunjava uvjete za dodjelu pojedinog javnog priznanja propisane ovom Odlukom, Općinsko vijeće može odlučiti da se to javno priznanje u toj godini ne dodijeli.
Članak 19.
Odluku o dodjeli javnih priznanja iz članka 5., stavka 1., točaka 1.-4. ove Odluke donosi Općinsko vijeće većinom glasova nazočnih članova, u skladu sa Statutom Općine Bukovlje i Poslovnikom Općinskog vijeća.
O svakom predloženom kandidatu glasuje se zasebno.
Odluka o dodjeli sadrži vrstu javnog priznanja, ime i prezime, odnosno naziv dobitnika te obrazloženje razloga za dodjelu.
Odluka o dodjeli javnog priznanja može sadržavati i podatke o ostvarenju, zaslugama ili doprinosu na temelju kojih se javno priznanje dodijeljuje.
IV. URUČENJE JAVNIH PRIZNANJA
Članak 20.
Javna priznanja u pravilu se uručuju na svečanoj sjednici Općinskog vijeća povodom Dana Općine Bukovlje.
Iznimno, javno priznanje može se uručiti drugom prigodom ako tako odluči Općinsko vijeće ili ako postoje opravdani razlozi zbog kojih uručenje na svečanoj sjednici nije moguće.
Članak 21.
Javna priznanja uručuju predsjednik Općinskog vijeća i općinski načelnik.
Ako dobitnik nije u mogućnosti osobno preuzeti javno priznanje, ono se može uručiti osobi koju je dobitnik za to pisano ovlastio.
Javno priznanje dodijeljeno posmrtno uručuje se članu obitelji ili zakonskom nasljedniku dobitnika.
Ako osoba iz stavka 3. ovog članka nije poznata ili nije dostupna, javno priznanje čuva se u Jednistvenom upravnom odjelu.
V. OPOZIV JAVNOG PRIZNANJA
Članak 22.
Općinsko vijeće može opozvati javno priznanje ako se naknadno utvrdi da je dodijeljeno na temelju bitno netočnih ili neistinitih podataka ili ako dobitnik svojim ponašanjem ili djelovanjem teško naruši ugled Općine, odnosno pokaže se nedostojnim javnog priznanja.
Opozivom Priznanja počasnog građanina Općine Bukovlje prestaje status počasnog građanina.
Članak 23.
Postupak opoziva može pokrenuti općinski načelnik ili najmanje jedna trećina članova Općinskog vijeća obrazloženim prijedlogom.
Prije odlučivanja dobitniku će se omogućiti da se u primjerenom roku očituje o činjenicama i okolnostima na kojima se prijedlog za opoziv temelji.
Odluku o opozivu donosi Općinsko vijeće većinom glasova svih članova.
Odlukom o opozivu odredit će se da je dobitnik, odnosno osoba koja posjeduje javno priznanje, dužna vratiti javno priznanje Općini u roku od 30 dana od dana dostave Odluke.
VI. EVIDENCIJA JAVNIH PRIZNANJA
Članak 24.
Jedinstveni upravni odjel Općine Bukovlje vodi evidenciju dodjeljenih i opozvanih javnih priznanja.
Evidencija sadrži:
· redni broj;
· vrstu javnog priznanja;
· ime i prezime, odnosno naziv dobitnika;
· prebivalište, odnosno sjedište dobitnika, ako je primjenjivo;
· datum i oznaka odluke o dodjeli;
· datum uručenja;
· podatak o posmrtnoj dodjeli;
· datum i oznaku odluke o opozivu, ako je priznanje opozvano;
· napomenu.


VII. PRIJELAZNE I ZAVRŠNE ODREDBE
Članak 25.
Postupci započeti prije stupanja na snagu ove Odluke dovršit će se prema odredbama propisa koji je bio na snazi u vrijeme njihova pokretanja.
Članak 26.
Ova odluka stupa na snagu osmog dana od dana objave u „Službenom vjesniku Brodsko-posavske županije“.

OPĆINSKO VIJEĆE OPĆINE BUKOVLJE

Bukovlje, 12. listopada 2026. godine

						         PREDSJEDNIK OPĆINSKOG VIJEĆA

